Husenkeedderkopp

Husenkeedderkopp (Steatoda bipunctata) er en av edderkoppene i gruppen kamfotedderkopper (Theridiidae). Den er en ganske vanlig art i Norge.

 Utseende 
Husenkeedderkopp  er en mellomstor edderkopp, 4-5 mm lang. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er brunlig, oval, litt flat og forholdsvis liten. Bakkroppen er hos hunnen stor og kuleformet. Den er mørk brun hos begge kjønn, midt oppå er den lysere, samt at den har en markert lys stripe i fremkanten. På det bakerste beinparets ytterste ledd, har de en fin kam av korte børster, derav familiens norske navn. 

Den er sammen med de andre artene i denne slekten, forholdsvis små edderkopper og mange er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens kjønnsorganer, hos hunner epigynet og hos hanner pedipalpenes siste ledd.

 Levevis 
Husenkeedderkopp lever litt skjult om dagen, og er aktiv om natten. Den oppholder seg i hulrom og skyggefulle steder, gjerne på eller i bygninger. Den bygger ureglemessige fangstnett, med tallrike silketråder som går på kryss og tvers. 

Hunnen spinner eggene sine inn i en fritthengende, rund eggsekk. 

 Utbredelse 
Husenkeedderkopp er utbredt i Europa, hvor den finnes i de fleste land, også i Norge.

 Litteratur 
 W. Nentwig, A. Hänggi, C. Kropf & T. Blick (Hrsg.): Spinnen Mitteleuropas – Bestimmungsschlüssel, slekten (gattung) Steatoda (tysk)

 Eksterne lenker 

 Kamfotedderkopper – edderkopper.net  (norsk)

Kategori:Kamfotedderkopper
Kategori:Edderkoppdyr formelt beskrevet i 1758